A hegyi beszéd I.
Egy más élet: 
a keresztyénség Jézus Krisztus szerint
Máté 5:1–7:29
 A hegyi beszéd Jézus Krisztus legismertebb prédikációja, jól ismert nem csupán a keresztyének, hanem a nem vallásos emberek által is. Mahatma Gandhi például azt mondta róla: „Ez az a beszéd, amely megkedveltette Jézust velem.”[footnoteRef:1] A hegyi beszéd tanításai alapján próbálta később Gandhi Indiában gyakorlatba ültetni a satyagrahát, azt a mozgalmat, hogy az ellenfeleit az igazsággal és a szenvedés vállalásával próbálja megnyerni.[footnoteRef:2]  [1:  Stott, J. (2001). The Incomparable Christ, 138. old. Nottingham: Inter-Varsity Press.]  [2:  Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture, 109. old. Leicester; Downers Grove, IL: InterVarsity Press.] 

A hegyi beszédben találkozunk a boldogmondásokkal, a Mi Atyánkkal, a kőre vagy homokra épített ház példázatával. Annyira meghatározó ez a rész, hogy a világiak leggyakrabban ennek sorait használják a keresztyének megítélésére.
A hegyi beszéd tehát jól ismert – de vajon jól is értett-e? Meggyőződésem, hogy nem. Sokan egy társadalmi igazságosságért való kiáltványt látnak benne – mint ahogy Tolsztoj is: „Ha a Krisztus parancsait szó szerint követnék, minden ember testvére lenne egymásnak, és mindenki békében lenne a másikkal.”[footnoteRef:3] Mások életidegen ideálokat látnak Jézus szavaiban, amely sohasem valósítható meg e földön. Hogyan kell érteni tehát a hegyi beszédet? Hogyan értsük Jézus itt található „nehéz mondásait”: aki téged arcul üt jobb felől, fordítsd feléje a másikat is? Vagy: ne tudja a bal kezed, mit cselekszik a jobb?  [3:  Leo Tolstoy, A Confession, The Gospel in Brief and What I Believe, 1882–4 (World Classics, No. 229, Oxford University Press, new ed. 1940), 406. old. Idézi: Stott, J. (2001). The Incomparable Christ, 138. old. Nottingham: Inter-Varsity Press] 

Azt remélem, hogy ezekre a kérdésekre közösen találunk válaszokat, ahogyan most elkezdjük a hegyi beszéd vizsgálatát. Ám ezt az első alkalmat különlegesnek szeretném. A célom az, hogy próbáljuk meglátni a nagy képet, a hegyi beszéd összképét – ahogyan egyes részei egységgé állnak össze, és felfedik számunkra Jézus fő üzenetét. Éppen ezért a mostani igehirdetésen nem szeretnék mást, mint felolvasni a teljes hegyi beszédet, és azt néhány magyarázó gondolattal ellátni. (Ezt a megértést segíti a programfüzetekben található füzetecske, amelyben a hegyi beszéd teljes szövegét megtaláljátok. Nyugodtan írjatok, firkáljatok bele – pontosan azért van, hogy a tanulmányozásunkon elkísérjen benneteket, és ne a Bibliátokba próbáljátok belesűríteni a fontosnak vélt információkat.)
Keresztyének: más a jellemük
„1Látva a sokaságot felment a hegyre, és amint leült, odamentek hozzá tanítványai. 2Ő pedig szólásra nyitotta száját, és így tanította őket: 3Boldogok a lélekben szegények, mert övék a mennyek országa. 4Boldogok, akik szomorkodnak, mert ők megvigasztaltatnak. 5Boldogok a szelídek, mert ők öröklik a földet. 6Boldogok, akik éhezik és szomjúhozzák az igazságot, mert ők megelégíttetnek. 7Boldogok az irgalmasok, mert ők irgalmasságot nyernek. 8Boldogok a tiszta szívűek, mert ők meglátják Istent. 9Boldogok a békességre igyekezők, mert ők az Isten fiai. 10Boldogok, akiket üldöznek az igazság miatt, mert övék a mennyek országa. 11Boldogok vagytok, ha szidalmaznak és üldöznek titeket, és hazugul minden rosszat rátok fognak miattam. 12Örüljetek és örvendezzetek ennek, mert jutalmatok bőséges a mennyekben; így üldözték előttetek a prófétákat is.” (5:1–12)
A hegyi beszéd az első hosszabb prédikációja Jézusnak Máté evangéliumában. Éppen ezért ez a prédikáció egyfajta „kiáltvány”: Jézus világossá teszi, hogy Isten országa és Isten népe radikálisan eltér mind a világtól, mind a felszínes vallásosságtól. A hegyi beszéd a keresztyén „ellenkultúra”[footnoteRef:4] összefoglalója: miben mások – és kell másnak lenniük – a keresztyéneknek.  [4:  Ezt az elnevezést John Stott használja a hegyi beszédről írt kommentárjának bevezetőjében (l. fent, 14-15. old.)] 

Ennek a „másságnak” a meghatározásával kezdődik a hegyi beszéd. Kik a keresztyének? Akiknek más a belseje, szíve, jelleme. Ha megfigyelitek, a boldogmondások a feje tetejére állítják a világi értékrendet: a Krisztushoz tartozók boldogok, ha szegények, szomorkodnak, szelídek vagy üldözést szenvednek. De figyeljétek meg, a boldogságuk nem ebben van (nem mazochisták), hanem abban, hogy ennek ellenére ők mégis kapnak:[footnoteRef:5] a mennyek országát, vigaszt, irgalmasságot vagy bőséges jutalmat. Azért boldogok, mert nehézségük ellenére is Isten szeretete árad rájuk, és ez elég.  Innen ered a másságuk: a Szentlélek által újjászületett emberek, akik Isten gyermekei lettek Jézus Krisztus által. [5:  Ridderbos, H. N. (1982). When the Time Had Fully Come: Studies in New Testament Theology. 31. old. Ontario, Canada: Paideia Press.] 

Más a küldetésük
Más jellemű embereknek a küldetése is más.
 „13Ti vagytok a föld sója; ha pedig a só ízét veszti, ugyan mivel sózzák meg? Nem jó azután semmire, csak arra, hogy kidobják és eltapossák az emberek. 14Ti vagytok a világ világossága. A hegyen épült várost nem lehet elrejteni. 15Lámpást sem azért gyújtanak, hogy a véka alá rejtsék, hanem hogy a lámpatartóra tegyék, és világítson mindenkinek a házban. 16Úgy tündököljék a ti világosságotok az emberek előtt, hogy lássák a ti jó tetteiteket, és dicsőítsék a ti mennyei Atyátokat. 17Ne gondoljátok, hogy azért jöttem, hogy eltöröljem a törvényt vagy a prófétákat. Nem eltörölni, hanem betölteni jöttem. 18Mert bizony mondom, hogy amíg az ég és a föld el nem múlik, a törvényből egyetlen ióta vagy pontocska sem vész el, míg minden be nem teljesedik. 19Aki azért csak egyet is megront – akár a legkisebbet is – e parancsolatok közül, és úgy tanítja az embereket, a mennyek országában igen kicsi lesz, aki pedig megtartja és tanítja, annak nagy neve lesz a mennyek országában. 20Mondom nektek, hogy ha a ti igazságotok nem több az írástudók és farizeusok igazságánál, semmiképpen sem mentek be a mennyek országába.” (5:13–20)
Az utolsó mondat különösen elgondolkoztató: Isten országa nem beszédben áll, hanem erőben (1Kor 4:20). A keresztyénség valóság: egy másra törekvő élet.
Más az erkölcsük
Ezt a más küldetést – a világítást és jó cselekvést – látjuk kibomlani a következőkben. Jézus először a keresztyén ember erkölcsét veszi nagyító alá.
„21Hallottátok, hogy megmondatott a régieknek: Ne ölj! Aki öl, méltó az ítéletre. 22Én pedig azt mondom, hogy ha valaki haragszik atyjafiára, méltó az ítéletre; aki pedig azt mondja az atyjafiának: „Ostoba!”, megérdemli, hogy a nagytanács elé kerüljön; aki meg ezt mondja: „Bolond!”, méltó a gyehenna tüzére. 23Azért ha áldozati ajándékodat az oltárra viszed, és ott eszedbe jut, hogy atyádfiának valami panasza van ellened, 24hagyd ott az oltár előtt ajándékodat, eredj el, előbb békülj meg az atyádfiával, és csak azután jöjj, és vidd fel ajándékodat. 25Idejében békülj meg ellenfeleddel, amíg úton vagy vele, hogy át ne adjon a bírónak, a bíró meg oda ne adjon a poroszló kezébe, és tömlöcbe ne vessenek. 26Bizony mondom neked, nem jössz ki onnan, míg meg nem fizetsz az utolsó fillérig. 27Hallottátok, hogy megmondatott: Ne paráználkodj! 28Én pedig azt mondom: Mindenki, aki kívánsággal tekint egy asszonyra, már paráználkodott vele az ő szívében. 29Ha pedig a te jobb szemed bűnre csábít téged, vájd ki, és vesd el magadtól, mert jobb neked, hogy egy tagod vesszen el, mintsem egész tested a gyehennára jusson. 30És ha a te jobb kezed bűnre visz téged, vágd le azt, és vesd el magadtól, mert jobb neked, hogy egy tagod vesszen el, mintsem egész tested a gyehennára kerüljön. 31Megmondatott továbbá, hogy ha valaki elbocsátja feleségét, adjon neki válólevelet. 32Én pedig azt mondom nektek: Mindenki, aki elbocsátja feleségét – a paráznaság okán kívül –, paráznává teszi azt, és ha valaki elbocsátott asszonyt vesz feleségül, paráználkodik. 33Ismét hallottátok, hogy megmondatott a régieknek: Ne esküdj hamisan, az Úrnak tett esküidet pedig teljesítsd! 34De én azt mondom nektek: Egyáltalán ne esküdjetek: se az égre, mert az az Isten trónja, 35se a földre, mert az az ő lábának zsámolya, se Jeruzsálemre, mert az a nagy Király városa; 36a fejedre se esküdj, mert nem tudsz egy hajszálat sem fehérré vagy feketévé tenni; 37hanem beszédetekben az igen igen, a nem nem legyen, mert ami ennél több, az a gonosztól van. 38Hallottátok, hogy megmondatott: Szemet szemért és fogat fogért. 39Én pedig azt mondom nektek: Ne álljatok ellene a gonosznak, hanem aki téged arcul üt jobb felől, fordítsd feléje a másik arcodat is. 40És aki el akarja perelni tőled a te alsóruhádat, engedd oda neki a felsőt is. 41És aki téged egy mérföldre kényszerít, menj vele kettőre. 42Aki kér tőled, adj neki, és ha kölcsönkér valaki tőled, ne fordulj el tőle. 43Hallottátok, hogy megmondatott: Szeresd felebarátodat, és gyűlöld ellenségedet. 44Én pedig azt mondom nektek: Szeressétek ellenségeiteket, áldjátok azokat, akik titeket átkoznak, jót tegyetek azokkal, akik titeket gyűlölnek, és imádkozzatok azokért, akik üldöznek titeket, 45hogy legyetek a ti mennyei Atyátoknak fiai, aki felhozza napját mind a gonoszokra, mind a jókra, és esőt ad mind az igazaknak, mind a hamisaknak. 46Ha csak azokat szeretitek, akik titeket szeretnek, mi jutalmat érdemeltek? Nem ugyanazt teszik a vámszedők is? 47És ha csak atyátokfiait köszöntitek, mennyivel tesztek másoknál többet? Nem ugyanezt teszik a pogányok is? 48Legyetek azért tökéletesek, amint a ti mennyei Atyátok tökéletes!” (5:21–48)
Isten népének erkölcse nem csak felszínes, hanem a tisztaság, a szeretet, az igazmondás akkor is jellemzi őket, ha ebből nem származik hasznuk.
Más a kegyességük (hitéletük)
Ugyanez igaz a hitük megélésére is: legyen szó az adakozásról, az imádságról vagy a böjtölésről – éles ellentétben állnak a farizeusok képmutatásával.
„1Vigyázzatok, kegyességeteket ne az emberek előtt gyakoroljátok, hogy lássanak titeket, mert akkor nem lesz jutalmatok a ti mennyei Atyátoknál! 2Amikor tehát alamizsnát osztogatsz, ne kürtöltess magad előtt, ahogyan a képmutatók szokták a zsinagógákban és az utcákon, hogy dicsérjék őket az emberek. Bizony mondom nektek, elnyerték jutalmukat. 3Amikor alamizsnát osztogatsz, ne tudja a bal kezed, mit cselekszik a jobb kezed, 4hogy a te adakozásod titkon legyen. És a te Atyád látja, amit titkon tettél, és megfizet neked nyiltan. 5És amikor imádkoztok, ne legyetek olyanok, mint a képmutatók, akik a zsinagógákban és az utcák szegletein állva szeretnek imádkozni, hogy lássák őket az emberek. Bizony mondom nektek: elnyerték jutalmukat. 6Te pedig amikor imádkozol, menj be a belső szobádba, és titkon, ajtódat bezárva imádkozz a te Atyádhoz. Atyád pedig, aki látja, amit titkon tettél, megfizet neked. 7Amikor imádkoztok, ne legyetek bőbeszédűek, mint a pogányok, akik azt gondolják, hogy a sok beszéd nyer meghallgattatást. 8Ne legyetek hát hozzájuk hasonlók, mert tudja a ti Atyátok, mire van szükségetek, még mielőtt kérnétek tőle. 9Ti azért így imádkozzatok: Mi Atyánk, aki a mennyekben vagy, szenteltessék meg a te neved. 10Jöjjön el a te országod, legyen meg a te akaratod, amint a mennyben, úgy a földön is. 11Mindennapi kenyerünket add meg nekünk ma, 12és bocsásd meg a vétkeinket, miképpen mi is megbocsátunk az ellenünk vétkezőknek, 13és ne vígy minket kísértésbe, de szabadíts meg a gonosztól, mert tiéd az ország, a hatalom és a dicsőség mindörökké. Ámen. 14Mert ha megbocsátjátok az emberek vétkeit, nektek is megbocsát a ti mennyei Atyátok. 15Ha pedig nem bocsátotok meg az embereknek, Atyátok sem bocsátja meg a ti vétkeiteket. 16Amikor pedig böjtöltök, ne legyetek olyan komor ábrázatúak, mint a képmutatók, akik eltorzítják arcukat, hogy lássák az emberek a böjtölésüket. Bizony mondom nektek, elnyerték jutalmukat. 17Te pedig amikor böjtölsz, kend meg a fejedet, és mosd meg az arcodat, 18hogy ne az emberek lássák böjtölésedet, hanem a te Atyád, aki titkon van; és a te Atyád, aki látja, amit titkon tettél, megfizet neked nyiltan.” (6:1–18)
Nem az a lényeg, hogy az emberek lássák őket, és nekik tetszenek. Hanem ők a mennyei Atyjuknak akarnak tetszeni, aki a bezárt szobában is látja őket. Éppen ezért vallásosságuk őszinte, nem csak vasárnapi, hanem hétköznapi valóság.
Más a szívük viszonyulása
Azonban a nem-keresztyénektől nem csupán a hitéletünkben kell elütnünk – hanem szívünk vágyaiban és viszonyulásaiban. Jézus nagy hangsúlyt fektet az anyagiakhoz való viszonyulásra. Krisztus ugyanis megváltoztat minket: nem a pénz vagy a ruha foglalja le a gondolatainkat. Mi Istent szolgáljuk, és a mennyben gyűjtünk kincseket. Emiatt nem adhatjuk át a szívünket az aggodalmaskodásnak, hiszen bízunk a mi Istenünkben, aki minden szükséges dolgot kirendel nekünk.
„19Ne gyűjtsetek magatoknak kincseket a földön, ahol a rozsda és a moly megemészti, a tolvajok kiássák és ellopják, 20hanem gyűjtsetek magatoknak kincseket a mennyben, ahol sem a rozsda, sem a moly meg nem emészti, és a tolvajok sem ássák ki, és nem lopják el. 21Mert ahol a te kincsed van, ott van a szíved is. 22A test lámpása a szem. Ha azért a szemed tiszta, egész tested világos lesz. 23Ha pedig a szemed gonosz, egész tested sötét lesz. Ha tehát a benned levő világosság sötétség: mekkora akkor a sötétség? 24Senki sem szolgálhat két úrnak. Mert vagy az egyiket gyűlöli, és a másikat szereti, vagy az egyikhez ragaszkodik, és a másikat megveti. Nem szolgálhattok Istennek és a mammonnak. 25Azért azt mondom nektek: Ne aggodalmaskodjatok az életetek felől, hogy mit egyetek, és mit igyatok; se a ti testetek felől, hogy mibe öltözködjetek. Bizony több az élet az eledelnél és a test az öltözetnél. 26Tekintsetek az égi madarakra: nem vetnek, nem is aratnak, csűrbe sem takarnak, és mennyei Atyátok eltartja őket. Nem vagytok-e sokkal különbek náluk? 27Kicsoda pedig az közületek, aki aggodalmaskodásával meghosszabbíthatja életét egy arasszal? 28És miért aggodalmaskodtok az öltözet miatt? Figyeljétek meg a mezei liliomokat, hogyan növekednek: nem munkálkodnak és nem fonnak, 29de mondom nektek, hogy Salamon dicsősége teljében sem öltözködött úgy, mint ezek közül egy. 30Ha pedig a mező füvét, amely ma még van, és holnap kemencébe vetik, így öltözteti Isten, nem sokkal inkább titeket, ti kicsinyhitűek? 31Ne aggodalmaskodjatok tehát, és ne mondjátok: „Mit együnk?” vagy „Mit igyunk?” vagy „Mivel ruházkodjunk?” 32Mert mindezeket a pogányok kérdezik. Mert jól tudja a ti mennyei Atyátok, hogy mindezekre szükségetek van. 33Hanem keressétek először Isten országát és az ő igazságát, és ezek mind ráadásul megadatnak nektek. 34Ne aggodalmaskodjatok tehát a holnap felől, mert a holnap majd aggodalmaskodik a maga dolgai felől. Elég minden napnak a maga baja.” (6:19–34)
Továbbá a szívünk máshogy viszonyul az emberekhez is: nem nézünk le, és ítélünk el másokat – hanem szolgáljuk őket, és jót cselekszünk velük.
„1Ne ítéljetek, hogy ne ítéltessetek! 2Mert amilyen ítélettel ítéltek, olyannal ítélnek meg titeket is. És amilyen mértékkel mértek, olyannal mérnek nektek is. 3Miért nézed a szálkát a te atyádfia szemében, és nem látod a gerendát a magadéban? 4Vagy hogyan mondhatod a te atyádfiának: hadd vegyem ki szemedből a szálkát, amikor a te szemedben gerenda van? 5Képmutató, vedd ki előbb a saját szemedből a gerendát, és azután gondolj arra, hogy kivedd a szálkát a felebarátod szeméből! 6Ne adjátok a kutyáknak azt, ami szent, gyöngyeiteket se dobjátok a disznók elé, nehogy azokat lábukkal megtapodva ellenetek forduljanak, és szétszaggassanak titeket. 7Kérjetek, és adatik nektek, keressetek, és találtok, zörgessetek, és megnyittatik nektek. 8Mert aki kér, mind kap, és aki keres, talál, és a zörgetőnek megnyittatik. 9Ugyan ki az az ember közületek, aki fiának követ ad, amikor az kenyeret kér? 10És ha halat kér, vajon kígyót ad-e neki? 11Ha azért ti gonosz létetekre tudtok fiaitoknak jó ajándékokat adni, mennyivel inkább ad a ti mennyei Atyátok jókat azoknak, akik kérnek tőle? 12Amit akartok, hogy az emberek veletek cselekedjenek, ti is ugyanazt cselekedjétek velük, mert ez a törvény és a próféták.” (7:1–12)
Máshogyan választanak
Végül a keresztyének mássága megmutatkozik az életre szóló elkötelezettségeikben is. A keresztyének máshogyan választanak: a keskeny úton járnak, elutasítják a hamis prófétákat, és Jézusra építik fel életüket.
„13A szoros kapun menjetek be. Mert tágas az a kapu, és széles az az út, amely a pusztulásba visz, és sokan vannak, akik azon járnak. 14De szoros az a kapu, és keskeny az az út, amely az életre visz, és kevesen vannak, akik megtalálják azt. 15Őrizkedjetek a hamis prófétáktól, akik báránybőrben jönnek hozzátok, de belül ragadozó farkasok. 16Gyümölcseikről ismeritek meg őket. Vajon a tövisről szednek-e szőlőt vagy a bojtorjánról fügét? 17Minden jó fa jó gyümölcsöt terem, a rossz fa pedig rossz gyümölcsöt terem. 18Nem teremhet jó fa rossz gyümölcsöt, és rossz fa sem teremhet jó gyümölcsöt. 19Amelyik fa nem terem jó gyümölcsöt, azt kivágják, és tűzre vetik. 20Tehát gyümölcseikről ismeritek meg őket. 21Nem mindenki megy be a mennyek országába, aki ezt mondja nekem: „Uram, Uram!”, hanem csak az, aki cselekszi az én mennyei Atyám akaratát. 22Sokan mondják majd nekem azon a napon: Uram, Uram, nem a te nevedben prófétáltunk-e, és nem a te nevedben űztünk-e ördögöket, és nem tettünk-e sok hatalmas dolgot a te nevedben? 23És akkor azt mondom nekik: Sohasem ismertelek titeket, távozzatok tőlem, ti gonosztevők! 24Mindaz, aki hallja tőlem ezeket a beszédeket, és megcselekszi azokat, hasonló a bölcs emberhez, aki kősziklára építette házát. 25És ömlött az eső, jöttek az árvizek, fújtak a szelek, és beleütköztek abba a házba, de nem dőlt össze, mert kősziklára épült. 26Mindaz, aki hallja tőlem ezeket a beszédeket, és nem cselekszi meg azokat, hasonló a bolond emberhez, aki homokra építette házát. 27És ömlött az eső, jöttek az árvizek, fújtak a szelek, és beleütköztek abba a házba, amely összeomlott, és romhalmazzá lett. 28Amikor befejezte Jézus ezeket a beszédeket, a sokaság álmélkodott tanításán, 29mert úgy tanította őket, mint akinek hatalma van, és nem úgy, mint az írástudók.” (7:13–29)
[bookmark: _GoBack]Kik tehát a keresztyének? Azok, akiket lenyűgözött Jézus Krisztus. De nemcsak úgy, mint a tömeget, hanem akik megértették, hogy választaniuk kell, és ők Jézus mellé álltak. Meglátták, hogy szomorúságukra, lelki szegénységükre egyedül Jézusban van megoldás. Benne találkoztak Isten szeretetével. Ez a szeretet pedig átformálja életüket. Nem egyből és azonnal. Hanem fokozatosan, de biztosan. Éppen ezért a hegyi beszéd tanításai nem mindenkié – csak Jézus követőié. Ám számukra ez nem életidegen ideál, hanem valóság. Mert Megváltójuk és Mesterük segíti őket, hogy a megváltozott szívből fakadó megváltozott élet látható legyen – és hirdessék a világon azt, hogy Jézus Krisztus, az igazi világosság eljött ebbe a világba, és meg tud változtatni téged is.
Szeretett budapesti gyülekezet, készen vagyunk-e erre az útra? Készek vagyunk-e Mesterünk életet átformáló tanításaival szembesülni? Kész vagyunk-e megtudni, hogy ő mit kíván tőlünk? És kész vagyunk-e megismerni még jobban az ő szeretetét? Ha igen, akkor kutassuk együtt a hegyi beszédet. A hegyi beszéd óriási kívánalmakat támasz felénk – de azért, mert megmutatja azt az Istent, akinek szeretete még nagyobb, és akinek szerető szíve felszabadít, hogy mi is hozzá hasonlóan szeressünk. Ámen.

